6.9.2022
DA
Den Europæiske Unions Tidende
C 342/199 Torsdag den 17. februar 2022
Konkrete udfordringer på menneskerettighedsområdet Covid-19 34. understreger, at covid-19 i væsentlig grad har styrket de seneste tendenser, hvor illiberale demokratier og autoritære regimer undergraver demokratiet; beklager, at disse regimer misbruger den epidemiologiske krise til yderligere at begrænse ytrings-, forsamlings-, religions- og trosfriheden ved at begrænse de demokratiske institutioners funktion og undertrykke kritik, herunder begrænsning af mediefriheden både online og offline, og at de målretter injuriekampagner mod kritikere og whistleblowere; beklager ligeledes, at disse regimer også har været udsat for forskelsbehandling af marginaliserede befolkningsgrupper, navnlig oprindelige befolkninger og andre mindretal, massiv brug af overvågningsredskaber, misinformationskampagner, begrænsninger i adgangen til information, navnlig fra pluralistiske og uafhængige medier gennem generelle internetslukninger, båndbredderegulering og blokering af indhold, gennemførelse af nødforanstaltninger uden klare kriterier for deres tilbagekaldelse, begrænsninger i den demokratiske udøvelse af valg og anvendelse af selektiv adgang til sundhedspleje som et middel til at diskriminere visse dele af befolkningen; 35. anerkender den vigtige rolle, som menneskerettighedsforkæmpere spiller med hensyn til at håndtere covid-19 ved at påtage sig en lang række nye roller ud over deres daglige menneskerettighedsarbejde, uanset de betydelige og uforholdsmæssige risici, de står over for; bemærker med bekymring, at regeringer rundt om i verden har brugt pandemien som en mulighed for specifikt at sætte ind over for menneskerettighedsforkæmpere ved at nægte at løslade dem fra fængslet, forlænge deres isolationsfængsling, begrænse fængselsbesøg og dømme dem på grundlag af falske anklager i lukkede retsmøder; 36. understreger, at covid-19-pandemien har haft en negativ indvirkning på de økonomiske og sociale rettigheder i de fleste lande verden over, mens sundhedskrisen og den efterfølgende økonomiske krise har udløst stigende ulighed i og mellem landene; fordømmer myndighedernes fortsatte forsøg på at tilbageholde vitale oplysninger fra internationale efterforskere om oprindelsen og spredningen af covid-19; fremhæver de meget negative konsekvenser af covid-19, som i uforholdsmæssigt høj grad har ramt grupper i sårbare situationer, herunder kvinder, LGBTIQ-personer, fattige, børn, personer med handicap, migranter, flygtninge, asylansøgere, religiøse mindretal, mennesker med trosretninger, der er i mindretal, uformelle arbejdstagere og personer, der er fængslet eller tilbageholdt; understreger, at grupper i sårbare situationer også er mere berørt af pandemiens negative økonomiske og sociale konsekvenser samt af begrænsningerne i adgangen til sundhedspleje og uddannelse; bemærker med bekymring stigningen i intolerance, forskelsbehandling og hadefuld tale mod visse grupper i sårbare situationer, navnlig minoritetsgrupper, samt begrænsninger af de grundlæggende frihedsrettigheder; 37. understreger, at EU bør øge sin støtte for at håndtere de negative konsekvenser af covid-19, navnlig for sårbare grupper; opfordrer med henblik herpå EU til hurtigst muligt at styrke sine bestræbelser på at fjerne den alarmerende ubalance i den globale distribution af vacciner og dermed opfylde sit tidligere tilsagn om at støtte covid-19-vaccinen som et globalt offentligt gode gennem bl.a. teknologisk overførsel og optrapning af lokal produktion, herunder gennem adgang til teknologi vedrørende covid-19 (C-TAP), for at sikre, at vaccinerne er tilgængelige, til rådighed og økonomisk overkommelige for det størst mulige antal mennesker; understreger, at det er vigtigt at støtte styrkelsen af uddannelsesog sundhedssystemerne for at gøre dem modstandsdygtige over for fremtidige trusler; opfordrer indtrængende EU og medlemsstaterne til at styrke finansieringen til etableringen af grundlæggende offentlige tjenester; understreger i denne forbindelse vigtigheden af social beskyttelse; efterlyser mere støtte til innovative teknologier for at tilgodese denne målsætning og glæder sig over Team Europes reaktion; anerkender retten til fysisk og mental sundhed, som i mange lande stadig er udsat for stigmatisering og diskrimination, og understreger, at covid-19-pandemien har afsløret en enorm forsømmelighed, når det drejer sig om levering af mental sundhedspleje;
Menneskerettighedsforkæmpere 38. roser det vigtige arbejde, der udføres af alle menneskerettighedsforkæmpere rundt om i verden, sommetider med de største omkostninger, og benytter lejligheden til at anerkende alle menneskerettighedsforkæmperes bidrag til menneske­ rettighedsbevægelsen; gentager, at menneskerettighedsforkæmpere ofte er de eneste samtalepartnere, der er i stand til at foretage overvågning på stedet og beskyttelse af menneskerettighederne i områder som dem, der besættes eller annekteres, navnlig i visse fastfrosne konfliktområder, hvor der er begrænset engagementskapacitet for både det internationale samfund og EU; 39. er dybt bekymret over menneskerettighedsforkæmperes usikre situation og beklager, at de er ofre for stigende vold, herunder målrettede drab; påpeger, at nogle lande har en særlig bekymrende historik med hensyn til forfølgelse, chikane, intimidering, kidnapning og udenretslige drab på menneskerettighedsforkæmpere; understreger den særligt alvorlige situation for menneskerettighedsforkæmpere, der udgøres af kvinder, arbejdstagere, miljøforkæmpere og oprindelige folk, som er blevet yderligere forværret af covid-19; beklager den øgede brug af teknikker såsom chikane, kriminalisering og